Predkladacia správa

S cieľom riešiť nepriaznivú finančnú situáciu verejných ako aj neverejných poskytovateľov sociálnych služieb do doby prijatia systémového riešenia financovania sociálnych služieb Ministerstvo práce, sociálnych vecí a rodiny SR predkladá iniciatívny návrh na poukázanie prostriedkov vybraným obciam pre zariadenia sociálnych služieb zriadené alebo založené obcou po 1. 7. 2002 a vyšším územným celkom na financovanie sociálnych služieb poskytovaných vybranými neverejnými poskytovateľmi.

Poskytnutím prostriedkov sa eliminuje riziko neposkytnutia alebo nezabezpečenia sociálnych služieb pre občanov odkázaných na sociálne služby a riziko zániku niektorých verejných ako aj neverejných poskytovateľov sociálnych služieb. Obsahom materiálu je zoznam vybraných obcí, ktoré zriadili alebo založili zariadenia sociálnych služieb po 1. 7. 2002 a ktorých náklady nebudú v roku 2011 pokryté finančnými prostriedkami z vyššieho územného celku alebo obce, ktorá ich zriadila alebo založila, spolu s výškou navrhovaných finančných prostriedkov, ktorá im má byť poukázaná. Súčasťou materiálu je suma finančných prostriedkov, ktorá má byť poukázaná vyšším územným celkom na financovanie konkrétnych neverejných poskytovateľov vybraných sociálnych služieb uvedených v materiáli. Návrh reaguje aj na nepriaznivú finančnú situáciu obcí a vyšších územných celkov v oblasti sociálnych služieb a to aj v nadväznosti na dopady finančnej a hospodárskej krízy na rozpočty územných samosprávnych orgánov. 

V porovnaní s pôvodným znením materiálu sa znížil počet obcí, ktorým sa navrhujú poskytnúť finančné prostriedky pre zariadenia sociálnych služieb zriadené alebo založené obcou po 1. 7. 2002, nakoľko sa zo zoznamu obcí vypustili tie obce, ktorých zariadenia budú mať pokryté náklady v roku 2011 vyšším územným celkom alebo priamo  obcou, ktorá ich zriadila alebo založila. Takouto úpravou sa znížila celková výška navrhovanej dotácie z 7 543 191  na 3 758 186 Eur pre 50 obcí, t. j. o 3 785 005 Eur.

Rovnako sa znížila celková suma navrhovanej dotácie vyšším územným celkom na financovanie neverejných poskytovateľov z 6 400 625 na 4 806 648, t.j. o 1  593 977 Eur. Zníženie sumy bolo spôsobené zmenou spôsobu výpočtu súm pre jednotlivé vyššie územné celky a zúžením druhov sociálnych služieb, na ktoré bude možné poskytnúť dotáciu. Z rozsahu druhov sociálnych služieb, na ktoré je možné dotáciu poskytnúť sa vypustili sociálne služby, ktorých financovanie u neverejných poskytovateľov si mohli obce a vyššie územné celky uplatniť v rámci monitoringu implementácie zákona o sociálnych službách za obdobie II. polroka 2010. Súčasťou materiálu je zoznam neverejných poskytovateľov, ktorým vyššie územné celky poskytnú finančné prostriedky z dotácie, na koľkých klientov a v akej výške.   

Navrhovaný materiál má pozitívny dopad na rozpočty obcí, miest a vyšších územných celkov a negatívny dopad na výdavky ŠR. 

Materiál bol prerokovaný s Ministerstvom financií SR.